230 Miles, Militia, Militancium

Diuersa genera. Nam quedam militant contra nos, et quedam nobiscum contra nos militant, caro, mundus, diabolus. Caro temptat, modo deinde nostram comburere igne luxurie fingens delectacionem, modo fundare pondere gule fingens necesitatem, modo affamare otioso accidie fingens quietem, 1 Pet. 2[:11]: *Obsecro vos abstinere vos a carnalibus desideriis, quæ militant adversus animam*. Hoc significatur per Nabuzardan qui destruxit muros cum exercitu tribulacionis [4 Reg. 25:10], modo terret angustiis, modo ligat negociis, modo trahit consorciis, Job 10[:17]: *et pœnæ militant in me*. [2] Tim. 2[:4]: *Nemo militans Deo implicat se negotiis sæcularibus*. Hoc figuratur per Naaman principem militie Syrie, 4 Reg 5[:1]. Diabolus cum exercitu iniquitatis modo pretendit sublimia ut faciat superbire, modo pretendens iudicia Dei distructa ut faciat imperare, modo insumans credenda fore impossibilia ut faciat errare, Job 6[:4]: *Terrores Domini militant contra me*, id est, percussiones diaboli a Deo permisse.

Secundo, militant uobiscum facti cum exercitu virtutum, quidam cum armis obediencie, Matt. 8[:9]: Habeo *sub me milites, et huic dico, Vade*, etc. Sicut militaris strenuitas innotescit quando homo se minuiut et defendit et hoc est magnum.

Secundo, quando aduersarium expugnat et deuincit et hoc est maius.

Tercio, quando populum suum liberat et protegit et hoc est maximum. Secundum hec tria possunt commendare aliquem seruum, scilicet, defensio sui, impugnacio aduersarii, liberacio populi.

¶ Item, quidam militant sub armis paciencie ut martires, Job 14[:14]: *Cunctis diebus quibus nunc milito, expecto*. De quidam sub armis penitencie ut confessores, 2 Cor. 10[:3]: *In carne ambulantes, non secundum carnem militamus*. Alii sub armis sapientie ut sacri doctores, [1] Tim. 1[:18-19]: *Milites in illis bonam militiam, habens fidem*.

Item, de omnium statu hominum ad sanctorum ordinem, aliquis assumitur et nullus se excuset aut desperet. Non enim solum monachi et abbates, non solum clerici et pontifices, sed et laici et milites gloriam adepti sunt. Et sicut rex terrenus habet diuersa loca, quia quedam leticie et talamus vbi quiescit cum sponsa, quedam tristicie ut carcer vbi maleficos retrudit, quedam pene in patibulum vbi malos affligit, quedam pugne ut campus belli, quedam iusticie vbi iudicia decreuit. Sic rex eternus habet locum leticie vbi electos glorificat, scilicet, paradisi, locum tristicie vbi reprobos /f. 69rb/ cruciat, scilicet, infernum, locum pugne vbi omnes examinat, scilicet, mundum. Vnde et leticia est vita hominis super celum, tristicia est vita hominis

sub terra, sed *milicia est vita hominis super terram*, Job 7[:1].

Locus ergo aptus pugne est regio sublimitas. Et merito ut ibi elementa pugnent agendo et paciendo moraliter. Vnde et iuxta numerum elementorum, 4 hominum genera inueniuntur pasci in quatuor locis, quia aliqui in terra defossi, aliquis in aquis submersi, aliqui in igne combusti, quidam in aere suspensi. Vnde et omnes racionales creature milites Dei dici possunt, sed quidam sunt eneruati ut angeli, boni, et homines electi, quidam sunt ad pugnam ordinati. Vnde et Christus dicere potest illud, Matt. 8[:9]: *Ego homo sum sub potestate, habens sub me milites, et dico huic: Vade,* etc., quantum ad pugnantes et seruo meo, fac quantum ad eneruatos, Job 7[:1]:

¶ *Militia est vita hominis super terram*. Vnde ecclesia militans distinguitur a triumphante. Vnde dicit Paulus, [2] Tim. 2[:3-4]: *Labora sicut bonus miles Christi*. Sed non est bonus qui non laborat in bello aut qui confederit se cum inimicis Domini sui propter quod Apostolus vbi prius: *Nemo militans Deo implicat se negotiis*. Secundum Seneca, libro primo *Declamationes* 8,Lex fuit apud Romanos quod qui fortiter faceret in militia vacet vlterius. Sic spiritualiter qui tres partes penitentie perficerit vacare poterit. Figura ad hoc 2 Reg. 13[:38], Dauid non permisit Absolon redire ad eum in Jerusalem donec tribus annis militasset in Gessur, sic oportet nos ter militiam facere contra tres hostes nostros carnem, mundum, demonem.

¶ Nam secundum Seneca, *Epistula* 88, dure nutritus plus valet ad militiam quam molliter nutritus, sic quo ad primum hostem dicit Valerius Maximus, de Valencio imperatore quod in die mortis sue maxime gloriabatur de victoria huius, scilicet, de carne deuicta, nam octogenarius virgo obiit, 1 Pet. 2[:11]: *Obsecro vos tamquam advenas et peregrinos abstinere a carnalibus desideriis, quæ militant adversus [animam]*.

¶ De secundo hoste, Jac. 4[:1]: *Unde bella in vobis et lites? nonne: ex concupiscentiis, quæ militant in membris vestris*?

De tercia milicia, diabolus qui fecit bellum in celo et proiectus est in terram et sic milicia eius vita est [1] Tim. 1[:18-19]: *Milites in* illis *bonam militiam*, *habens fidem*. Seneca, libro primo *Declamationes* 8, tangit quoniam Themistides strenne militant in bello Persico factus est dux Atheniencium quam ob tamen deleuit notam abdicacionis quam prius incurrerat propter vicia iuuentutis sue. Sic abdicatus a Deo potest illud delere per bona opera sequencia.